page3
Страна 3
Година 2023
Реч уредника
Драги читаоци,
Наше дружење настављамо и у другом броју школског часописа „Рибар“. И овог пута, потрудили смо се да вам занимљиво и садржајно представимо школски живот и активности које су обележиле ову школску годину. Драго нам је да се и број чланова редакције увећава и да се ученици у све већем броју укључују у представљање своје школе.
У овом броју бићете у прилици да прочитате како су ученици наше школе обележили значајне датуме, где су путовали, у чему су се такмичили. Посебно бисмо издвојили нову рубрику „Били су наши ђаци“, која је посвећена бившим ђацима ове школе. Ово је и прилика да позовемо све оне који су знање некада стицали у нашој школи да нам се јаве и да нам кажу нешто о себи, да укратко представе свој животни пут од тренутка када су изашли из основне школе, па до данас. Биће нам задовољство да их представимо у неком од наредних бројева.
Љиљана Јекић
Драги читаоци,
По други пут могу да изразим задовољство што смо путем нашег школског часописа у прилици да вас упознамо са свим активностима које ученици, заједно са својим учитељима и наставницима, припремају и реализују током године.
Наша школа је кроз вишедеценијско постојање изнедрила многа значајна имена из области науке, политике, културе, спорта. Многи учитељи и наставници, били су ученици ове школе. Зато, када говоримо о постигнућима наших ученика, не могу да не поменем њихове учитеље и наставнике који раде одговоран и захтеван посао, часно, стручно и посвећено. Наставни кадар у континуитету ради на свом професионалном стручном усавршавању, пратећи савремене токове у настави, пролазећи низ семинара и обука како би ишли у корак са временом и захтевним изазовима савремене школе. Већ четврту годину заредом захваљујући преданом раду наших наставника и уз помоћ локалне самоуправе, радимо на пројекту ,,Обогаћени једносменски рад'' који ове године обухвата тринаест различитих ваннаставних активности. Овом приликом морам да истакнем добру сарадњу са родитељима и њихову спремност да учествују у свим пројектима школе, као и сарадњу са школама и институцијама у нашој околини. Ми ћемо и даље пажљиво бирати приоритете у складу са потребама школе и у континуитету наставити да улажемо у овај наш храм знања, јер нема вреднијег ресурса од наших малих људи, нити прече обавезе од улагања у њихово образовање.
Обраћање директора
Александра Станковић